FI Euroopan unionin virallinen lehti C 174/5

Unionin tuomioistuimen tuomio (suuri jaosto) 2.5.2012 (High Court of Justicen (Chancery Division) (Yhdistynyt kuningaskunta) esittämä ennakkoratkaisupyyntö) — SAS Institute Inc. v. World Programming Ltd

(Asia C-406/10) (1)

(Immateriaalioikeudet - Direktiivi 91/250/ETY - Tietokoneohjelmien oikeudellinen suoja - 1 artiklan 2 kohta ja 5 artiklan 3 kohta - Suojan ulottuvuus - Välitön luominen tai luominen muun menettelyn avulla - Tekijänoikeudella suojattu tietokoneohjelma - Toimintojen toistaminen toisella ohjelmalla ilman pääsyä ensimmäisen ohjelman lähdekoodiin - Ensimmäisen tietokoneohjelman kohdekoodin takaisinmallinnus - Direktiivi 2001/29/EY - Tekijänoikeus ja lähioikeudet tietoyhteiskunnassa - 2 artiklan a alakohta - Tietokoneohjelman käsikirja - Toisintaminen toisessa tietokoneohjelmassa - Tekijänoikeuden loukkaaminen - Edellytys - Käsikirjan tekijän henkisen luomistyön ilmentymä)

2012/C 174/05

Oikeudenkäyntikieli: englanti

Ennakkoratkaisua pyytänyt tuomioistuin

High Court of Justice (Chancery Division)

Pääasian asianosaiset

Kantaja: SAS Institute Inc.

Vastaaja: World Programming Ltd

Oikeudenkäynnin kohde

Ennakkoratkaisupyyntö — High Court of Justice (Chancery Division) — Tietokoneohjelmien oikeudellisesta suojasta 14.5.1991 annetun neuvoston direktiivin 91/250/ETY (EYVL L 122, s. 42) 2 artiklan 1 kohdan ja 5 artiklan 3 kohdan tulkinta — Suojan ulottuvuus — Toisen, jo tekijänoikeudella suojatun tietokoneohjelman toimintoja toisintavan tietokoneohjelman kehittäminen suoraan tai esimerkiksi kohdekielisen koodin analysoimisen kaltaisen prosessin välityksellä ilman pääsyä ensin mainitun ohjelman lähdekoodiin

Tuomiolauselma

1) Tietokoneohjelmien oikeudellisesta suojasta 14.5.1991 annetun neuvoston direktiivin 91/250/ETY 1 artiklan 2 kohtaa on tulkittava siten, ettei tietokoneohjelman toiminnallisuus eikä tietokoneohjelman yhteydessä tiettyjen sen toimintojen hyödyntämiseksi käytetty ohjelmointikieli tai datatiedostomuoto ole kyseisen ohjelman ilmaisumuoto eikä niitä sellaisena suojata kyseisen direktiivin mukaisella tietokoneohjelmia koskevalla tekijänoikeudella.

2) Direktiivin 91/250 5 artiklan 3 kohtaa on tulkittava siten, että henkilö, joka on saanut tietokoneohjelman lisenssinvaraisen kappaleen, voi ilman tekijänoikeuden haltijan lupaa tarkkailla, tutkia ja kokeilla kyseisen ohjelman toimintaa niiden ideoiden ja periaatteiden selvittämiseksi, jotka ovat kyseisen ohjelman minkä tahansa osan perustana, kun hän suorittaa kyseisen lisenssin kattamia toimia sekä ohjelman lataamisen ja ajamisen, jotka ovat tietokoneohjelman käytön kannalta välttämättömiä toimia, edellyttäen, ettei hän loukkaa kyseistä ohjelmaa koskevan tekijänoikeuden haltijan yksinoikeuksia.

3) Tekijänoikeuden ja lähioikeuksien tiettyjen piirteiden yhdenmukaistamisesta tietoyhteiskunnassa 22.5.2001 annetun Euroopan parlamentin ja neuvoston direktiivin 2001/29/EY 2 artiklan a alakohtaa on tulkittava siten, että tekijänoikeudella suojatun tietokoneohjelman käsikirjassa kuvailtujen tiettyjen osien toisintaminen toisessa tietokoneohjelmassa tai sen käsikirjassa voi loukata ensin mainittua käsikirjaa koskevaa tekijänoikeutta, jos tämä toisintaminen merkitsee tekijänoikeudella suojatun tietokoneohjelman käsikirjan tekijän henkisen luomistyön ilmentymän toisintamista, mikä ennakkoratkaisupyynnön esittäneen tuomioistuimen on tutkittava.

(1) EUVL C 346, 18.12.2010.